**Rijeka psihologije 2020.**

*Rijeka psihologije 2020.* i ove godine teče od **17. do 23. veljače** i donosi više od 110 programskih aktivnosti. Održat će se brojne radionice, predavanja, dani otvorenih vrata, okrugli stolovi, tribine, promocije, konferencija i pub-kviz.

U sklopu manifestacije **Sveučilišni savjetovališni centar** organizira dvije aktivnosti namijenjene studentima:

1. *Psihološko savjetovalište* održat će predavanje „Upomoć, moram izlagati! - strah od javnog nastupa“ na kojem će studenti imati priliku čuti što je to strah od javnog nastupa, kako nastaje i kako se nositi s njim. Aktivnost će se održati u **srijedu 19. veljače** s početkom u **15 sati** na Filozofskom fakultetu u Rijeci u predavaoni F-107, a namijenjena je studentima i srednjoškolcima.
2. *Ured za karijere* treću godinu za redom organizira „*Practice caffe*“, tribinu namijenjenu studentima psihologije i srodnih struka s ciljem upoznavanja studenata s radom mladih psihologa u praksi. Aktivnost će se održati u **srijedu 19. veljače u 18 sati** u Caffe baru Kampus (Akvarij).

Nezaobilazni dio manifestacije je i ***humanitarna akcija*** u sklopu koje se prikupljaju sredstva za Podcentar predškolskog odgoja „Maestral“ za nabavu opreme za rad s djecom s poremećajima iz spektra autizma.

Osim gore navedenih aktivnosti, psiholozi su za studente pripremili nekoliko aktivnosti o profesionalnom usmjeravanju, predstavljanju poslodavcima i poduzetništvu. Nadalje, razgovarat će se o specifičnostima rada psihologa u policiji i u vrtiću, zatim o perfekcionizmu, terapiji uz pomoć životinja, utjecaju prekomjernog korištenja pametnih telefona, važnosti prvog dojma, ljubavi itd.

Za učenje u opuštajućoj i zabavnoj atmosferi pozivamo studente da se prijave na pub kviz „Sve je to u mojoj glavi“.

Sve detalje možete pogledati na <https://www.rijekapsihologije.org/program>.

**Vidimo se i ove godine na Rijeci psihologije!**